Nøgleord

Sammendrag



Nøgleord

1. De oversøiske landes og territoriers associering – beskyttelsesforanstaltninger – betingelser for indførelse – fællesskabsinstitutionernes skøn – domstolskontrol – grænser

(Rådets afgørelse 91/482, art. 109)

2. De oversøiske landes og territoriers associering – beskyttelsesforanstaltninger over for indførsler fra oversøiske lande og territorier – betingelser for indførelse – vanskeligheder forbundet med anvendelsen af afgørelse 91/482 – krav om påvisning af årsagssammenhæng

(Rådets afgørelse 91/482, art. 109, stk. 1)

3. De oversøiske landes og territoriers associering – beskyttelsesforanstaltninger vedrørende sukker og sukker- og kakaoblandinger med oprindelse i de oversøiske lande og territorier (OLT) – betingelser for indførelse – vanskeligheder, som kan føre til en forstyrrelse af den fælles markedsordning for sukker – forpligtelse for Kommissionen til at godtgøre, at import af sukker med oprindelse i OLT blev gennemført til en pris, der er lavere end interventionsprisen – foreligger ikke

(Kommissionens forordning nr. 2423/1999)

4. De oversøiske landes og territoriers associering – beskyttelsesforanstaltninger vedrørende sukker og sukker- og kakaoblandinger med oprindelse i de oversøiske lande og territorier – betingelser for indførelse – risiko for yderst skadelige virkninger for Fællesskabets erhvervsdrivende inden for sukkersektoren – Kommissionen anlagt åbenbart urigtigt skøn – foreligger ikke

(Kommissionens forordning nr. 2423/1999)

5. Institutionernes retsakter – begrundelse – forpligtelse – rækkevidde – forordning om beskyttelsesforanstaltninger for sukker og for sukker- og kakaoblandinger med oprindelse i de oversøiske lande og territorier

(Art. 253 EF; Kommissionens forordning nr. 2423/1999)

6. De oversøiske landes og territoriers associering – beskyttelsesforanstaltninger over for indførsel af landbrugsprodukter med oprindelse i oversøiske lande og territorier (OLT) – produkt med oprindelse i OLT placeret i en ugunstig konkurrencemæssig situation i forhold til EF-produkterne – proportionalitetsprincippet – tilsidesættelse – betingelser

(Rådets afgørelse 91/482, art. 109)

Sammendrag

1. Fællesskabsinstitutionerne har et vidt skøn ved anvendelsen af artikel 109 i afgørelse 91/482 om de oversøiske landes og territoriers associering, som giver dem mulighed for at træffe eller godkende beskyttelsesforanstaltninger, når visse betingelser er opfyldt. Herefter påhviler det Fællesskabets retsinstanser at begrænse sig til at efterprøve, om udøvelsen af dette skøn er åbenbart urigtig eller behæftet med magtfordrejning, eller om fællesskabsinstitutionerne åbenbart har overskredet grænserne for deres skøn. Intensiteten af Fællesskabets retsinstansers prøvelse må navnlig begrænses, når fællesskabsinstitutionerne skal afveje modstående interesser og således vælge mellem forskellige muligheder inden for rammerne af de politiske valg, som henhører under deres særlige ansvarsområder.

(jf. præmis 58-60)

2. I det første af de tilfælde, der er nævnt i artikel 109, stk. 1, i afgørelse 91/482 om de oversøiske landes og territoriers associering (OLT), som omhandler beskyttelsesforanstaltninger, såfremt anvendelsen af afgørelsen medfører alvorlige forstyrrelser i en erhvervssektor i Fællesskabet eller i en eller flere medlemsstater eller bringer disses finansielle stabilitet udadtil i fare, skal det godtgøres, at der er en årsagsforbindelse, fordi beskyttelsesforanstaltningerne skal have til formål at fjerne eller formindske de vanskeligheder, der er opstået i den pågældende sektor. I det andet tilfælde, der er nævnt i den pågældende bestemmelse, hvorefter Kommissionen kan træffe beskyttelsesforanstaltninger, hvis der opstår vanskeligheder, der vil kunne medføre en forringelse af situationen i en erhvervssektor inden for Fællesskabet eller i en af dettes regioner, kræves det derimod ikke, at de vanskeligheder, der begrunder indførelsen af en beskyttelsesforanstaltning, er forårsaget af anvendelsen af OLT-afgørelsen.

(jf. præmis 61)

3. Selv om Kommissionen ikke har godtgjort, at importen af sukker fra de oversøiske lande og territorier (OLT) faktisk fandt sted til en pris, der var lavere end interventionsprisen på fællesmarkedet, kan denne omstændighed imidlertid ikke rejse tvivl om gyldigheden af forordning nr. 2423/1999 om beskyttelsesforanstaltninger for sukker henhørende under KN-kode 1701 og for sukker- og kakaoblandinger henhørende under KN-kode 1806 10 30 og 1806 10 90, med oprindelse i de oversøiske lande og territorier, henset til de begrundelser, der er anført i anden, tredje og femte betragtning til forordningen, vedrørende dels risikoen for forstyrrelser af den fælles markedsordning for sukkers funktion, dels de skadelige virkninger, den omhandlede import kan have for Fællesskabets erhvervsdrivende i sukkersektoren. Selv hvis det antages, at den omhandlede import ikke blev gennemført til en pris, der er lavere end interventionsprisen, har Kommissionen begrundet de omhandlede beskyttelsesforanstaltninger tilstrækkeligt ved at anføre, at den væsentlige stigning i importen af OLT-sukker, henset til det stabile sukkerforbrug i Fællesskabet, kunne medføre en stigning i omfanget af eksport med støtte, hvilket ville føre til en stigning i de med eksporten forbundne udgifter og følgelig i bidragene for EF-producenterne eller endog en nedsættelse af EF-produktionskvoterne. Sådanne vanskeligheder kan føre til en forstyrrelse af den fælles markedsordning for sukker.

(jf. præmis 71-73)

4. Kommissionen har ikke anlagt et åbenbart urigtigt skøn ved som begrundelse for vedtagelsen af forordning nr. 2423/1999 om beskyttelsesforanstaltninger for sukker henhørende under KN-kode 1701 og for sukker- og kakaoblandinger henhørende under KN-kode 1806 10 30 og 1806 10 90, med oprindelse i de oversøiske lande og territorier, at fremføre, at den omhandlede import risikerer at få yderst skadelige virkninger for de pågældende erhvervsdrivende inden for sukkersektoren.

Det er for det første klart, at en forringelse eller en truende forringelse af en fælles markedsordning kan gøre det nødvendigt at nedsætte produktionskvoterne og således direkte påvirke EF-producenternes indtjening. Endvidere er eksportrestitutionerne for en stor del finansieret af EF-producenterne gennem produktionsafgifter, som Kommissionen fastsætter hvert år. Kommissionen kunne imidlertid med rette antage, at importen indebar en risiko for en stigning i mængden af eksport med støtte, og dermed, at den produktionsafgift, som Fællesskabets sukkerproducenter skal betale, også ville stige. Selv hvis det antages, at visse producenter kunne opnå en væsentlig fortjeneste gennem salg af C-sukker til erhvervsdrivende fra OLT ved at tage langt højere priser end verdensmarkedsprisen, kan denne betragtning ikke rejse tvivl om Kommissionens vurdering af, at den omhandlede import medfører en risiko for forstyrrelse i sukkersektoren, som navnlig kan medføre en stigning i eksportstøtten eller en nedsættelse af produktionskvoterne.

(jf. præmis 86-90)

5. Den begrundelse, som kræves i henhold til artikel 253 EF, skal tilpasses karakteren af den pågældende retsakt og klart og utvetydigt angive de betragtninger, som den institution, der har udstedt den anfægtede retsakt, har lagt til grund, således at de berørte parter kan få kendskab til grundlaget for den trufne foranstaltning, og således at Fællesskabets retsinstanser kan udøve deres prøvelsesret. Det kræves ikke, at begrundelsen angiver alle de forskellige relevante faktiske og retlige momenter, da spørgsmålet, om en beslutnings begrundelse opfylder kravene efter artikel 253 EF, ikke blot skal vurderes i forhold til ordlyden, men ligeledes til den sammenhæng, hvori den indgår, samt under hensyn til alle de retsregler, som gælder på det pågældende område.

Forordning nr. 2423/1999 om beskyttelsesforanstaltninger for sukker henhørende under KN-kode 1701 og for sukker- og kakaoblandinger henhørende under KN-kode 1806 10 30 og 1806 10 90, med oprindelse i de oversøiske lande og territorier, opfylder disse betingelser. For det første fandt der drøftelser sted mellem Kommissionen, Kongeriget Nederlandene og de øvrige medlemsstater forud for vedtagelsen af forordningen. For det andet har Kommissionen i betragtningerne til forordningen redegjort for de opståede vanskeligheder på Fællesskabets sukkermarked, for begrundelserne for, at disse vanskeligheder kunne føre til en forstyrrelse af den fælles markedsordnings funktion, og for de skadelige virkninger for Fællesskabets erhvervsdrivende, og redegjort for begrundelserne for fastsættelsen af en minimumspris ved import af OLT-sukker og for iværksættelsen af proceduren med fællesskabstilsyn for importen af blandingsprodukter.

(jf. præmis 113-115)

6. Hvad angår beskyttelsesforanstaltninger truffet inden for rammerne af artikel 109 i afgørelse 91/482 om de oversøiske landes og territoriers associering (OLT), medfører sådanne foranstaltninger i sagens natur, at nogle indførte produkter undergives en ordning, der er ugunstig i forhold til fællesskabsprodukterne. Det er herefter ikke tilstrækkeligt at anføre til støtte for, at der skulle foreligge en tilsidesættelse af OLT-afgørelsens artikel 109, stk. 2, at sådanne foranstaltninger sætter de omhandlede importerede produkter i en ugunstig konkurrencemæssig situation i forhold til EF-produkterne. Det skal tværtimod godtgøres, at den omhandlede foranstaltning ikke er egnet til at sikre det mål, der forfølges, eller at den går ud over, hvad der er nødvendigt herfor.

(jf. præmis 128)